Profilul alegătorilor lui Iohannis, Barna și Dăncilă, pe vârste, ocupație, nivel de școlarizare, regiunea din care sunt

Alegătorii lui Dan Barna sunt, în proporție ridicată, tineri, cu studii medii sau superioare, angajați, în timp ce Viorica Dăncilă a fost votată mai ales de vârstnici, pensionari, cu studii elementare sau medii. Electoratul lui Klaus Iohannis este situat la mijloc, având peste jumătate alegători între 35 și 64 de ani, cu studii medii, angajați, potrivit datelor cercetătorii sociologice a IRES la ieșirea de la urne.

Potrivit rezultatelor acestuia, cel mai mult a contact la alegătorii lui Klaus Iohannis profilul candidatului (67%), în timp ce la Viorica Dăncilă mai important a fost partidul care o susține (57%). Și la Dan Barna, profilul său a contat în proporție de 52%, pe când partidul 38%.

Toți cei trei au fost votați în proporții aproape egale de bărbați și de femei.

Vârsta, ocupația și nivelul de școlarizare arată însă diferit pentru cei trei candidați.

Dintre tineri, cei mai mulți l-au votat pe Barna, doar 30% din alegătorii săi având peste 45 de ani. În schimb, Dăncilă a fost votată mai ales de cei trecuți de 45 de ani – 82%. În cazul lui Iohannis, acesta a avut alegători echilibrați ca număr din ambele categorii – 45% cu vârste de până la 44 de ani și 55% peste 45 de ani.

58% din votanții lui Iohannis au studii medii, 15% studii elementare și 27% studii superioare, în timp ce 52% din alegătorii lui Barna au studii superioare, doar 3% studii elementare și 45% studii medii. În cazul lui Dăncilă, electoratul ei este format din 31% oameni cu studii elementare, 55% studii medii și doar 14% studii superioare.

De asemenea, votanții lui Iohannis sunt angajați în proporție de 53%, ai lui Barna sunt angajați 66%, iar ai lui Dăncilă sunt pensionari în proporție de 55%.

În funcție de mediul urban/rural, rezultatele cercetării arată astfel: Iohannis – 56% urban, 44% rural, Barna – 72% urban, 28% rural, Dăncilă – 49% urban, 51% rural.

Pe regiuni, voturile au fost exprimate astfel: Iohannis – Transilvania+Banat 36%, Sud+București+Dobrogea 45%, Moldova 19%, Barna – Transilvania+Banat 33%, Sud+București+Dobrogea 47%, Moldova 20%, Dăncilă – Transilvania+Banat 23%, Sud+București+Dobrogea 58%, Moldova 20%.

Sondajul a fost realizat pe 23.003 persoane și are o eroare de +/-2%.

Foto sus: Inquam Photos / Octav Ganea